CELEX: 32012R0784
Language: ro
Date: 2012-08-30 00:00:00
Title: Regulamentul (UE) nr. 784/2012 al Comisiei din 30 august 2012 de modificare a Regulamentului (UE) nr. 1031/2010 în sensul listării unei platforme de licitație ce urmează a fi desemnată de Germania și de rectificare a articolului 59 alineatul (7)  Text cu relevanță pentru SEE

31.8.2012   
            
            
               RO
            
            
               Jurnalul Oficial al Uniunii Europene
            
            
               L 234/4
            
         REGULAMENTUL (UE) NR. 784/2012 AL COMISIEI
   din 30 august 2012
   de modificare a Regulamentului (UE) nr. 1031/2010 în sensul listării unei platforme de licitație ce urmează a fi desemnată de Germania și de rectificare a articolului 59 alineatul (7)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE (1) a Consiliului, în special articolul 3d alineatul (3) și articolul 10 alineatul (4),
   întrucât:
   
               (1)
            
            
               Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (2) permite statelor membre care nu participă la acțiunea comună prevăzută la articolul 26 alineatele (1) și (2) să își desemneze propria platformă de licitare a cotei ce le revine din certificatele vizate la capitolele II și III din Directiva 2003/87/CE. Desemnarea unei atare platforme de licitație este condiționată de listarea platformei respective în anexa III, în temeiul articolului 30 alineatul (5) al treilea paragraf.
            
         
               (2)
            
            
               În conformitate cu articolul 30 alineatul (4) din Regulamentul (UE) nr. 1031/2010, Germania a informat Comisia cu privire la decizia sa de a nu participa la acțiunea comună prevăzută la articolul 26 alineatele (1) și (2) din acest regulament și de a-și desemna propria platformă de licitație.
            
         
               (3)
            
            
               La 9 martie 2012, Germania a notificat Comisiei intenția sa de a desemna European Energy Exchange AG („EEX”) drept platforma menționată la articolul 30 alineatul (2) din Regulamentul (UE) nr. 1031/2010.
            
         
               (4)
            
            
               La 22 martie 2012, Germania a prezentat notificarea Comitetului privind schimbările climatice. În plus, Germania a prezentat Comisiei informații și clarificări complementare, modificând în consecință notificarea.
            
         
               (5)
            
            
               Propunerea de desemnare a EEX ca platforma de licitație menționată la articolul 30 alineatul (2) din Regulamentul (UE) nr. 1031/2010 este compatibilă cu cerințele acestui regulament și conformă cu obiectivele stabilite la articolul 10 alineatul (4) din Directiva 2003/87/CE.
            
         
               (6)
            
            
               În conformitate cu articolul 35 alineatul (3) litera (e) din Regulamentul (UE) nr. 1031/2010, o platformă de licitație nu trebuie să folosească în mod abuziv contractul de desemnare în sensul sporirii nelegitime a competitivității celorlalte activități ale sale (mai ales în cazul pieței secundare pe care o organizează). Prin urmare, pentru a obține listarea ca platformă de licitație, EEX trebuie să permită candidaților ofertanți să liciteze fără a fi condiționați de calitatea de membru sau participant pe piața secundară organizată de EEX sau pe orice altă platformă de tranzacționare exploatată de EEX ori de un terț.
            
         
               (7)
            
            
               În conformitate cu articolul 35 alineatul (3) litera (h) din Regulamentul (UE) nr. 1031/2010, la desemnarea unei atare platforme, statele membre trebuie să țină seama de măsura în care există dispoziții adecvate care impun unei platforme de licitație să predea platformei de licitație succesoare toate imobilizările corporale și necorporale necesare pentru desfășurarea licitațiilor. Aceste dispoziții trebuie enunțate clar și din timp într-o strategie de ieșire care trebuie analizată de autoritatea de monitorizare a licitațiilor. EEX trebuie să elaboreze o strategie de ieșire și să țină seama în cea mai mare măsură de avizul emis de autoritatea de monitorizare a licitațiilor.
            
         
               (8)
            
            
               O platformă de licitație trebuie să obțină avizul autorității de monitorizare a licitațiilor cu privire la metodologia de aplicare a articolului 7 alineatul (6) și a articolului 8 alineatul (3) din Regulamentul (UE) nr. 1031/2010. Cu toate acestea, dacă înainte de începerea licitației nu a fost desemnată o autoritate de monitorizare a licitațiilor, platformei de licitație trebuie să i se permită să își desfășoare activitatea fără să fi obținut în prealabil avizul autorității respective.
            
         
               (9)
            
            
               Prin urmare, Regulamentul (UE) nr. 1031/2010 trebuie modificat în consecință.
            
         
               (10)
            
            
               În plus, anumite trimiteri conținute în articolul 59 alineatul (7) din Regulamentul (UE) nr. 1031/2010 trebuie rectificate.
            
         
               (11)
            
            
               Pentru a asigura caracterul previzibil și oportun al licitațiilor efectuate de platforma de licitație care urmează a fi desemnată de Germania, prezentul regulament trebuie să intre în vigoare în regim de urgență.
            
         
               (12)
            
            
               Măsurile prevăzute de prezentul regulament sunt conforme cu avizul Comitetului privind schimbările climatice,
            
         ADOPTĂ PREZENTUL REGULAMENT:
   Articolul 1
   Modificări ale Regulamentului (UE) nr. 1031/2010
   Regulamentul (UE) nr. 1031/2010 se modifică după cum urmează:
   
               1.
            
            
               La articolul 3, se adaugă următorul punct:
               
                           „44.
                        
                        
                           «strategie de ieșire» înseamnă unul sau mai multe documente stabilite în conformitate cu contractele de desemnare a autorității de monitorizare a licitațiilor sau a platformei de licitație, în care se prevăd măsuri detaliate al căror scop este de a asigura:
                           
                                       (a)
                                    
                                    
                                       transferul tuturor imobilizărilor corporale și necorporale necesare pentru desfășurarea neîntreruptă a licitațiilor și pentru derularea în condiții bune a acestora de către platforma de licitație succesoare;
                                    
                                 
                                       (b)
                                    
                                    
                                       transmiterea către autoritățile contractante și/sau către autoritatea de monitorizare a licitațiilor a tuturor informațiilor referitoare la procesul de licitație, care sunt necesare pentru procedura de achiziție, în vederea desemnării platformei de licitație succesoare;
                                    
                                 
                                       (c)
                                    
                                    
                                       furnizarea către autoritățile contractante și/sau către autoritatea de monitorizare a licitațiilor și/sau către platforma de licitație succesoare a asistenței tehnice care permite autorităților contractante și/sau autorității de monitorizare și/sau platformei de licitație succesoare să înțeleagă, să acceseze sau să utilizeze informațiile relevante furnizate în temeiul literelor (a) și (b).”
                                    
                                 
                     
         
               2.
            
            
               Articolul 7 alineatul (7) se înlocuiește cu următorul text:
               „(7)   Înainte de începerea licitației în cauză, platforma de licitație stabilește metodologia pentru aplicarea alineatului (6), în urma consultării cu autoritatea de monitorizare a licitațiilor și obținerii avizului acesteia și în urma notificării autorităților naționale competente menționate la articolul 56.
               Între două ferestre de licitație pe aceeași platformă de licitație, platforma de licitație respectivă poate modifica metodologia după consultarea autorității de monitorizare a licitațiilor, după obținerea avizului acesteia și după notificarea autorităților naționale competente menționate la articolul 56.
               Dacă nu a fost desemnată o autoritate de monitorizare a licitațiilor cu cel puțin o lună înainte de începerea licitației, platformei de licitație trebuie să i se permită să își desfășoare activitatea fără să fi obținut în prealabil avizul autorității respective.
               Platforma de licitație în cauză trebuie să țină cont în cea mai mare măsură de avizul autorității de monitorizare a licitațiilor.”
            
         
               3.
            
            
               La articolul 8 alineatul (3), se adaugă următorul paragraf:
               „Dacă nu a fost desemnată o autoritate de monitorizare a licitațiilor cu cel puțin o lună înainte de începerea licitației, platforma de licitație poate proceda la modificarea orarului.”
            
         
               4.
            
            
               La articolul 25, alineatul (6) se înlocuiește cu următorul text:
               „(6)   Autoritatea de monitorizare a licitațiilor emite avize în temeiul articolului 7 alineatul (7) și al articolului 8 alineatul (3), precum și în conformitate cu anexa III. Avizele trebuie emise într-un termen rezonabil.”
            
         
               5.
            
            
               Anexa III se modifică în conformitate cu anexa la prezentul regulament.
            
         Articolul 2
   Rectificarea Regulamentului (UE) nr. 1031/2010
   La articolul 59, alineatul (7) se înlocuiește cu următorul text:
   
      „(7)   Clienții ofertanților menționați la alineatul (1) din prezentul articol își pot adresa eventualele plângeri cu privire la respectarea regulilor de conduită prevăzute la alineatele (2) și (3) către autoritățile competente menționate la alineatul (4), în conformitate cu normele de procedură stabilite pentru gestionarea plângerilor respective în statul membru în care sunt supravegheate persoanele menționate la alineatul (1).”
   
   Articolul 3
   Intrare în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 august 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 275, 25.10.2003, p. 32.
   
      (2)  JO L 302, 18.11.2010, p. 1.
   
      ANEXĂ
      Tabelul din anexa III la Regulamentul (UE) nr. 1031/2010 se înlocuiește cu următorul tabel:
      
         
                     
                        „Platforme de licitație desemnate de Germania
                     
                  
               
                     1
                  
                  
                     Platforma de licitație
                  
                  
                     European Energy Exchange AG (EEX)
                  
               
                      
                  
                  
                     Durata de desemnare
                  
                  
                     De la 1 septembrie 2012 cel mai devreme până la 31 martie 2013 și cel mai târziu până la 31 decembrie 2013, fără a aduce atingere articolului 30 alineatul (5) al doilea paragraf.
                  
               
                      
                  
                  
                     Condiții
                  
                  
                     Admiterea la licitații nu este condiționată de calitatea de membru sau participant pe piața secundară organizată de EEX sau pe orice altă platformă de tranzacționare exploatată de EEX ori de un terț.
                  
               
                      
                  
                  
                     Obligații
                  
                  
                     În termen de două luni de la 1 septembrie 2012, EEX trebuie să prezinte Germaniei strategia sa de ieșire, spre a fi analizată de autoritatea de monitorizare a licitațiilor.
                     În termen de două luni de la primirea avizului autorității de monitorizare a licitațiilor, EEX are obligația de a-și revizui strategia de ieșire, ținând cont în cea mai mare măsură de respectivul aviz.
                     Germania trebuie să notifice Comisiei orice modificări substanțiale ale relațiilor sale contractuale relevante cu EEX.”